విజయవాడ
విజయవాడ ఆంధ్ర ప్రదేశ్ రాష్ట్రంలో అతి పెద్దనగరం . కృష్ణా జిల్లా లో, కృష్ణా నది ఒడ్డునే ఉన్న ఈ నగరం ఆంధ్ర కోస్తా ప్రాంతంలో ప్రసిద్ధ వ్యాపారకేంద్రం. మద్రాసు-హౌరా మరియు మద్రాసు-ఢిల్లీ రైలు మార్గములలో విజయవాడ వస్తుంది. దక్షిణ మధ్య రైల్వేలో విజయవాడ అతి పెద్ద కూడలి. భారత దేశం లోని అతిపెద్ద రైల్వే జంక్షన్లలో ఇది ఒకటి. విజయవాడను బెజవాడ అని కూడా పిలుస్తారు. విజయవాడకు ప్రస్తుత నామము, ఇక్కడి అధిష్టాన దేవత కనక దుర్గ ఆమ్మవారి మరో పేరు అయిన విజయ (విజయవాటిక) నుండి వచ్చింది. ఇక్కడ ఉన్న అనేక కార్పొరేటు విద్యాసంస్థల వలన దీనికి విద్యలవాడ అనే పేరు కూడా వచ్చింది. ఎండాకాలములో మండిపోయే ఇక్కడి ఎండలను చూసి కట్టమంచి రామలింగారెడ్డి ఇది బెజవాడ కాదు "బ్లేజువాడ" అన్నాడట.
విజయవాడ, పడమరన ఇంద్రకీలాద్రి పర్వతములతో, ఉత్తరాన బుడమేరు నదితో కృష్ణా నది ఒడ్డున ఉంది. కృష్ణా జిల్లాలో 61.8 చదరపు కి.మీ. విస్తీర్ణములో ఉంది. 2001 జనాభా లెక్కల ప్రకారం విజయవాడ జనాభా 851,282. అంతేకాదు విజయవాడ కృష్ణా జిల్లాకు వర్తక/వాణిజ్య రాజధాని.
విజయవాడ మెట్రో
ప్రతిపాదిత మొదటి లైన్ బందరు రోడ్డును అనుసరించే మహాత్మా గాంధీ రోడ్ ద్వారా పండిట్ నెహ్రూ బస్ స్టేషను నుండి పెనమలూరు వరకు మరియు రెండో లైన్ విజయవాడ జంక్షన్ రైల్వే స్టేషను ద్వారా ఏలూరు రోడ్ వెంట పిఎన్‌బిఎస్ నుండి నిడమానూరు వరకు సాగుతుంది. అమరావతి (రాష్ట్ర రాజధాని) వరకు పొడిగింపు తరువాత దశలో ప్రతిపాదించబడింది. ప్రాజెక్ట్ వన్ టౌన్ ప్రాంతంలోని ప్రజల అవసరాలను తీర్చదు. ఇక్కడ కాళేశ్వర రావు మార్కెట్, వస్త్రలత, కనక దుర్గ ఆలయం వంటివి వాణిజ్య ప్రదేశాలలో నెలకొని ఉన్నాయి.